Stjórnendur fréttamiðilsins Stand News í Hong Kong hafa ákveðið að loka honum eftir að sjö núverandi og fyrrverandi starfsmenn hans voru handteknir. Miðillinn barðist fyrir lýðræðisumbótum í nýlendunni fyrrverandi.
Stjórnendur fréttamiðilsins Stand News í Hong Kong hafa ákveðið að loka honum eftir að sjö fyrrverandi og núverandi starfsmenn hans voru handteknir fyrr í dag. Miðillinn barðist fyrir lýðræðisumbótum í héraðinu.
Tilkynnt var um endalok Stand News á Facebook. Þar sagði að fréttavefur miðilsins yrði hvorki uppfærður né nýjustu tíðindi birt á samfélagsmiðlum. Aðgangi hans yrði fljótlega eytt. Jafnframt kom fram að Patrick Lam, ritstjóri Stand News, hefði sagt upp störfum og að öllu starfsfólkinu yrði sagt upp.
Patrick Lam er einn sjömenninganna sem öryggislögreglan í Hong Kong handtók í dag. Tvö hundruð lögreglumenn tóku þátt í aðgerðunum. Húsleit var gerð í höfuðstöðvum Stand News og hjá fimm stjórnendum fyrirtækisins. Hald var lagt á ýmis gögn.
Haft er eftir Steve Li, yfirlögregluþjóni öryggislögreglunnar í Hong Kong, að ráðist hafi verið gegn núverandi og fyrrverandi starfsmönnum Stand News þar sem miðillinn hafi dreift hatursáróðri gegn stjórnvöldum í nýlendunni fyrrverandi frá því í júlí 2020 til nóvember í ár, með fréttaflutningi og bloggfærslum. Fullyrt hafi verið að stjórnarandstæðingar hefðu horfið og verið beittir ofbeldi. Þetta væru fullyrðingar án nokkurra sannana.
Frá því að öryggislög voru samþykkt í Hong Kong sumarið 2020 hafa yfirvöld beint spjótum sínum að fjölmiðlum sem barist hafa fyrir lýðræðisumbótum og gegn vaxandi afskiptum stjórnvalda í Peking af málefnum héraðsins. Atlagan gegn Stand News er sögð vera nýjasti kaflinn í þeirri herferð. Aðgerðum öryggislögreglunnar hefur verið mótmælt víða um heim.
Fréttamiðlinum Stand News í Hong Kong hefur verið lokað eftir að sjö núverandi og fyrrverandi starfsmenn hans voru handteknir. Stand News barðist fyrir lýðræðisumbótum í nýlendunni fyrrverandi.